Ńdɔ̄ bivɛ̂d mǎn yā mə̄ndá mə́ bǒd yā ébəgá bɔ́n bə́ Galaad, mɔ́n Makir, mɔ́n Manasé, ebəgá dzyá yā bibəgá bí bɔ́n bə́ Yósəb bí ngázu kwí ábə̄ Mósɛs, ńdɔ̄ byánɔŋ ǹkɔ́bɔ á mís mə́ Mósɛs ai miǹtómbā ai bīvɛ̂d man mə́ndá mə́ bod mə́ bɔ́n bə́ Ísraɛ̂l. 2Bɔ́ nâ: “Ǹtondôbə a ngábénde ǹtí wāān naa, á kab bɔ́n bə́ Ísraɛ̂l sí ńdɔ̄ Ǹtondôbə a ngábéndē ǹtí wāān naa á nɔŋ ngab elíg Selofehad, mǎnyāŋ wāān á və́ bəngɔn bóé. 3Ńdɔ̄ ngə́ bə́ lúg bǒd yā ebəgá Ísraɛ̂l efə́, ngab elíg dzābá yayi kódō á ngab elíg bətará. Ngab elíg yǎ ébəgá báyi wóge ai dzɔ́ yayi bɔ ábuí ngab elíg dzāān ē ńtɔ̄á ábɔ́d, 4ńdɔ̄ éyɔŋ m̀bú məfon mə́ bɔ́n bə́ Ísraɛ̂l wáyi kwí, ngab biníngá bə́tē yayi bág á ngab elíg ébə̄gá báyi wóge ai dzɔ́, e kódó á ngab ebəgá bətará báán.” 5Ńdɔ̄ Mósɛs a ngábénde bɔ́n bə́ Ísraɛ̂l anə́ Ńtondôbə a ngádzó, nyé nâ: “Ǹkɔ́bɔ bɔ́n bə́ Yósəb ó nə̄ tóé ! 6Éyə Ǹtondôbə a béndē ná ású bəngɔn bə́ Selofehad, bâyi lúg é bod bə́sə̄ bádiŋ; hədá, bə́ lúgu hə mod yǎ ébəgá ésīá wābán. 7Ngab elíg bɔ́n bə́ Ísraɛ̂l yǎyǐ kig kə́ yakalan á bibəgá amú mod ósə yǎ bɔ́n bə́ Ísraɛ̂l a yi laŋan á tǐ ai ngab elíg yǎ bēsīá bóé. 8Ńdɔ̄ fə̄ é ngɔn ésə é bələ́ ngab elíg á ébəgá zǐŋ yā bɔ́n bə́ Ísraɛ̂l yayi lúg mod yǎ ébəgá ésīá wōē, nálā wâyi bɔ̌ naa, mod ósə yǎ bɔ́n bə́ Ísraɛ̂l á bi ngab elíg yǎ ábə̄ ésīá. 9Elíg yâyǐ kig kaban naa é kódogo é ndá bod nyí é kələ ényí fɔ́g ású ébə̄gá ésə̄ yā bibəgá bí bɔ́n bə́ Ísraɛ̂l yâyi laŋan é tīī ai ngab elíg dzīē.” 10Ńdɔ̄ bəngɔn bə́ Selofehad bə́ ngábɔ anə́ Ńtondôbə a ngábéndē Mósɛs. 11Mahla, Tirtsa, Hogla, Milka, ai Noa, bəngɔn bə́ Selofehad bə́ lúgú fɔ̄ɔ̄ bɔ́n bə́ bə̄bə́nyāŋ bə́ ésīá wābán. 12Ḿból bə́ ngákə̄ á mə̄lúg á bibəgá yā bɔ́n bə́ Manasé, mɔ́n Yósəb, ńdɔ fɔ́ɔ́ ngab elíg dzābán ē ngálaŋan á ébəgá ésīá wābá.